คาดกำไรรัฐวิสาหกิจปีนี้ต่ำกว่าประมาณการ
สศช.ปรับลดประมาณการกำไรรัฐวิสาหกิจปีนี้ลง เหตุทีโอที ทอท.&nbsp; กคช. และ ยาสูบรายได้ลด&nbsp;
9 ก.พ. 2553

สศช.ปรับลดประมาณการกำไรรัฐวิสาหกิจปีนี้ลง เหตุทีโอที ทอท.  กคช. และ ยาสูบรายได้ลด  
นายวัชระ กรรณิการ์ รองโฆษกประจำสำนักนายรัฐมนตรี เปิดเผยว่า ที่ประชุมคณะรัฐมนตรี(ครม.)รับทราบรายงานการปรับปรุงงบประมาณทำการของรัฐวิสาหกิจประจำปี 2553 ที่ได้ปรับปรุงใหม่ จากสำนักงานคณะกรรมการพัฒนาการเศรษฐกิจและสังคมแห่งชาติ(สศช.) ว่า ผลประกอบการของรัฐวิสาหกิจในภาพรวมปี 2553 เมื่อเทียบกับ 2552 น่าจะเพิ่มขึ้น 1.1%  โดยสศช.ประมาณการว่ารัฐวิสาหกิจน่าจะมีรายได้รวมที่ 1,380,274 ล้านบาท มีรายจ่ายที่ 1,318,609 ล้านบาท คาดว่าจะมีกำไรสุทธิ 61,665 ล้านบาท ลดลง 0.8% จากการประมาณการครั้งก่อนที่คาดว่าจะมีกำไร 62,145 ล้านบาท  
ทั้งนี้ จากรัฐวิสาหกิจทั้งสิ้น 54 แห่ง ไม่รวมปตท. น่าจะมี 31 แห่งสามารถหารายได้ยืนตามป้าหมายเดิมได้ ส่วนอีก 24 แห่ง มีการปรับปรุง คือ การบินไทย บริษัททีโอที การไฟฟ้าส่วนภูมิภาค องค์การขนส่งมวลชนกรุงเทพ การไฟฟ้าฝ่ายผลิตแห่งประเทศไทย เพราะส่วนใหญ่เป็นรัฐวิสาหกิจที่ใช้รอบปีบัญชีปฏิทินมีช่วงระยะเวลาจัดทำงบประมาณทำการประจำปี 2553 มาตั้งแต่ปี 2552 จึงต้องปรับปรุงงบให้สอดคล้องกับปัจจุบัน
สำหรับ การประมาณการ สศช. ได้คาดการณ์ว่าน่าจะมีรัฐวิสาหกิจ ที่จะมีผลประกอบการในปี 2553 ต่ำกว่าปี 2552 อยู่หลายแห่งประกอบด้วย 1.ทีโอที เพราะคาดว่าจะมีค่าใช้จ่ายเพิ่มขึ้นจากค่าภาษีมูลค่าเพิ่มกรณี เอไอเอส หักสรรพสามิตออกจากส่วนแบ่งรายได้ประมาณ 2,948 ล้านบาท จากปี 2552 ไม่มีค่าใช้จ่ายในส่วนนี้ ซึ่งคาดว่าปีนี้บริษัททีโอทีจะมีรายได้ลดลง 2.6% 
2.บริษัทท่าอากาศยานไทย คาดว่าจะมีค่าใช้จ่ายซ่อมแซมเพิ่มขึ้น จากการเลื่อนมาดำเนินการในปี 2553 เช่น การปรับปรุงถนน แต่ก็ยังมองว่ารายได้จากกิจกรรมหลัก โดยเฉพาะค่าธรรมเนียมสนามบิน คาดว่าจะเพิ่มขึ้น 24% 3.การแคหะแห่งชาติได้รับเงินชดเชยตามมาตรการแก้ไขปัญหาโครงการบ้านเอื้ออาทรต่ำกว่าปีที่แล้ว โดยปี 2553 ได้รับอุดหนุน 598 ล้านบาท ต่ำกว่าปี 2552 ที่ได้รับอุดหนุน 3,587 ล้านบาท และ 4.โรงงานยาสูบ กระทรวงการคลังประมาณค่าใช้จ่ายเพิ่มขึ้นตามต้นทุนการผลิตและค่าดำเนินงาน